Зеикъуэ къуажэм щыпсэу Сыжажэ Ахьмэд УФ-м и Президентымрэ КъБР-м и Iэтащхьэмрэ къохъуэхъу
Зеикъуэ щыщ Сыжажэ Ахьмэд илъэс 90 зэрырикъуам къыхэкIыу УФ-м и Президент Путин Владимиррэ КъБР-м и Iэтащхьэ КIуэкIуэ Юрийрэ къыхуатха хъуэхъухэр тхьэмахуэ кIуам иритыжащ Бахъсэн муниципальнэ районым и Iэтащхьэм и къалэнхэр зыгъэзащIэ Къанэмэт Рустам.
Сыжажэ Ахьмэд Тырныауз щыIэ шахтэхэм ящыщ зым илъэс 23-кIэ щылэжьащ. Пенсэм кIуа нэужь муслъымэныгъэм щIапIыкIа лIым езыр-езыру дин щIэныгъэ зригъэгъуэтащ, КъурIэным куууэ щыгъуазэ зищIащ икIи езыр щалъхуа къуажэм и ефэндыуэ илъэс тIощIым щIигъукIэ щытащ.
Сыжажэ Ахьмэд быних ипIащ, пхъурылъхуу-къуэрылъхуу 16, абыхэм къалъхужауэ 12 иIэщ. Къуажэдэсхэм пщIэшхуэ къыхуащI цIыху пэжу, лэжьакIуэ емызэшыжу зэрыщытым къыхэкIыу.
Хьэлэлу зэрылэжьам икIи щIэблэр гъэсэным жыджэру зэрыхэтым папщIэ Сыжажэ Ахьмэд къратауэ щытащ Бахъсэн районым и щIыналъэ администрацэм и ЩIыхь тхылъыр.
Бахъсэн районым и щIыналъэ администрацэм и пресс-IуэхущIапIэ.
